**Monica Vitti** (oik. **Maria Luisa Ceciarelli**; 3. marraskuuta 1931 Rooma – 1. helmikuuta 2022 Rooma) oli italialainen näyttelijä, joka esiintyi useissa päärooleissa Michelangelo Antonionin elokuvissa.

Nuoruus ja uran alku
--------------------

Monica Vitti syntyi vuonna 1931. Hänen vanhempansa olivat Angelo Ceciarelli ja Adele Vittilia, jonka tyttönimestä taiteilijanimikin on väännetty. Vitti muisteli myöhemmin lapsuutensa olleen onneton, ja hän jäi 18-vuotiaana Italiaan, kun hänen vanhempansa muuttivat Yhdysvaltoihin.

Vitti aloitti uransa jo teini-ikäisenä amatöörituotantojen näyttelijänä, ja hän valmistui 1953 Rooman teatterikorkeakoulusta. Hän kiersi valmistuttuaan Euroopassa italialaisen teatteriseurueen kanssa, ja hänen ensimmäinen roolinsa roomalaisessa teatterissa oli Niccolò Machiavellin *Mandragolan* tuotannossa. Vittillä oli 1950-luvulla myös joitakin televisio- ja elokuvarooleja. Ensimmäinen merkittävä rooli oli Mario Amendolan elokuvassa *Le dritte* (1958).

Antonionin elokuvista tunnetuksi
--------------------------------

Vitti tapasi ohjaaja Michelangelo Antonionin, kun oli dubbaamassa Dorian Grayn osan elokuvaan *Kaipuun punainen hetki* (1957). Antonioni antoi Vittille tämän jälkeen roolin ohjaamastaan näytelmästä. Vitti sai siitä hyviä arvioita, ja seuraavaksi hän alkoikin tehdä Antonionin kanssa elokuvia.

Vittin ja Antonionin ensimmäinen elokuva oli *Seikkailu* (1960). Se toi Vittille kansainvälistä huomiota, ja siinä hän näytteli viileätä naista, joka ajautuu suhteeseen kadonneen ystävänsä poikaystävän kanssa. *Seikkailu* oli ensimmäinen osa Antonionin trilogiasta, joka käsittelee vieraantumista modernissa maailmassa. Vitti näytteli niissä kaikissa. Trilogian toinen osa oli *Yö* (1961) ja kolmas *Kuumetta* (1962).

Vitti palasi vuonna 1964 teatteriin, kun hän näytteli Franco Zeffirellin ohjaamassa Arthur Millerin näytelmässä *After the Fall*. Samana vuonna hän oli mukana myös Antonionin ensimmäisessä värielokuvassa, *Punainen erämaa*. Seuraavaksi Vitti näytteli Modesty Blaisea Joseph Loseyn ohjaamassa sarjakuvafilmatisoinnissa *Modesty Blaise – pistävä perhonen* (1966). Italiassa Mario Monicellin *La Ragazza con la Pistola* (1968) sai varsin positiivisen vastaanoton.

1970-luvulta viimeisiin elokuviin
---------------------------------

Vitti oli 1970-luvulla erityisen tunnettu italialaisten komediaelokuvien parissa. Hän oli oikeastaan ainoa naisnäyttelijä, joka kohosi miesnäyttelijöiden rinnalle vuosikymmenen suositumpien komedianäyttelijöiden listalla. Vitti esiintyi usein Alberto Sordin kanssa. Vittin 1970-elokuvia olivat muun muassa Ettore Scolan *Mustasukkaisuutta italialaisittain* (1970), Sordin ohjaama *Polvere di stelle* (1973) ja Carlo Di Palman *Teresa la ladra* (1973). Vittin viimeisenä merkittävänä elokuvana pidetään Luis Buñuelin ohjaamaa surrealistista *Vapauden aavetta* (1974).

Vitti oli 1980-luvulla mukana muun muassa Roberto Russon ohjaamissa komedioissa *Flirt* ja *Francesca è mia*. Hän ohjasi itse elokuvan *Scandalo segreto* (1990), missä hänen vastanäyttelijänään toimi Elliott Gould. Elokuva oli Vittin uran viimeinen. Elokuvan vastaanotto oli varsin laimea, ja seuraavaksi hän julkaisikin osittain omaelämäkerrallisen kirjan.

Yksityiselämä
-------------

Vittillä oli 1960-luvulla suhde ohjaaja Michelangelo Antonionin kanssa. He asuivat jo yhdessä, kun Vitti näytteli ensimmäisen kerran Antonionin elokuvassa, vuonna 1960 ilmestyneessä *Seikkailussa*. Heidän suhteensa päättyi vuonna 1967. Vitti meni vuonna 1995 naimisiin elokuvantekijä Roberto Russon kanssa. He olivat olleet yhdessä vuodesta 1975.

Vitti vetäytyi 2000-luvulla julkisuudesta, ja hän kärsi viimeiset vuotensa Alzheimerin taudista.

Valikoitu filmografia
---------------------

*Pääartikkeli: Monica Vittin filmografia*
* *Le dritte* (1959)
* *Seikkailu* (1960)
* *Yö* (1961)
* *Kuumetta* (1962)
* *Punainen erämaa* (1964)

Lähteet
-------

1. ↑  Maurizio Porro: Monica Vitti compie 89 anni: la verità sulla malattia, il marito: «Ci capiamo con gli occhi» *Corriere della sera*.  5.11.2020. Viitattu 5.2.2022. (italiaksi)
2. ↑  Monica Vitti, 20th century Italian screen legend, dies in Rome at 90 *Reuters*.  2.2.2022. Viitattu 2.2.2022.
3. ↑  Vitti, Monica *Encyclopedia*. Viitattu 2.11.2020. (englanniksi)
4. 1 2 3 4 5 6 7 8 9  John Francis Lane: Monica Vitti obituary *The Guardian*.  2.2.2022. Guardian News & Media Limited. Viitattu 3.2.2022. (englanniksi)
5. ↑  Carmel Dagan & Naman Ramachandran: Monica Vitti, Star of Antonioni Masterpieces, Dies at 90 *Variety*.  2.2.2022. Variety Media, LLC. Viitattu 3.2.2022. (englanniksi)
6. 1 2 3  'Queen of Italian cinema' Monica Vitti dies at age 90  2.2.2022. NPR. Viitattu 3.2.2022. (englanniksi)

Aiheesta muualla
----------------

* Kuvia tai muita tiedostoja aiheesta **Monica Vitti** Wikimedia Commonsissa

* Monica Vitti – Actress *Italy on This Day*.  3.11.2018.  (englanniksi)
* Elkann, Alain: Monica Vitti *Alain Elkann Interview*.  13.2.2016.  (englanniksi)
* Monica Vitti – a Sad Childhood, a Glittering Career And a Bitter Old Age *Aenigma Images*.  (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Italia
* Israel
* Yhdysvallat
* Tšekki
* Australia
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet

 |
|  |
| Muut | 
* SNAC
* IdRef

 |

 |